FI Euroopan unionin virallinen lehti C 326/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 326/09

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”QUESO DE MURCIA AL VINO”

EY-N:o: ES-PDO-0105-01061-12.11.2012

SMM ( ) SAN ( X )

1. Eritelmän kohta, jota/kohdat, joita muutos koskee

—  Tuotteen nimi — ☒ Tuotteen kuvaus —  Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alkuperään — ☒ Merkinnät — ☒ Kansalliset vaatimukset —  Muuta (täsmennettävä)

2. Muutoksen/muutosten tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista.

3. Muutos/muutokset

Johdanto

Suojattua alkuperänimitystä ”Queso de Murcia” ja suojattua alkuperänimitystä ”Queso de Murcia al vino” koskevat eritelmät on erotettu toisistaan. Ne tekstit, jotka eivät vastaa nyt käsiteltävänä olevaa suojattua alkuperänimitystä (”Queso de Murcia al vino”), on poistettu uudesta eritelmästä.

Jäljempänä esitetään tehdyt muutokset ja niiden perustelut.

Tuotteen kuvaus

— Raaka-aine: maito — Bakteerimäärää ja farmakologisesti vaikuttavien aineiden esiintymistä koskevia vaatimuksia mukautetaan voimassa olevassa lainsäädännössä vahvistettuihin vaatimuksiin. — Poistetaan viittaus maidon analyyttisiin ominaisuuksiin ”maatilalla”, sillä alkuperänimityksellä suojattujen juustojen valmistuksen raaka-aineeksi tarkoitetun maidon on täytettävä määritellyt vaatimukset aina mitattaessa, olipa se tilalla tai juustoloissa. — Muutetaan maidon sallitun rasvaprosentin määrää siten, että vähimmäismäärä vaihdetaan 5 prosentista 4,7 prosenttiin. Murciano-granadina -vuohien maidon rasvapitoisuus Murcian alueen kotieläintiloilla pienenee vähitellen vuoden kuuden ensimmäisen kuukauden aikana ja on alimmillaan heinäkuussa (4,7 prosenttia). Sääntelyneuvoston kotieläintilarekisteriin kirjattujen 176 vuohitilan maidontuotanto oli vuonna 2012 yhteensä 17 914 841 litraa. Tästä määrästä vain 3 127 613 litraa jalostettiin alkuperänimityksellä suojatuksi juustoksi sen jälkeen, kun analyysitulokset olivat osoittaneet maidon täyttävän rasvapitoisuutta koskevan 5 prosentin vähimmäisvaatimuksen, jota alkuperäiset eritelmät edellyttävät. Tämä muutosehdotus tehdään tulevaisuudennäkymien perusteella ennakoiden sitä, että viime vuosina jatkuvasti lisääntynyt kyseisten juustojen tuotanto vaatii entistä suurempia määriä mainituilta tiloilta peräisin olevaa maitoa. Toisaalta on otettava huomioon, että alkuperäisessä eritelmässä rasvan vähimmäismääräksi vahvistetaan 5 prosenttia, mutta kyseinen pitoisuus vastaa keskiarvoa kyseisen vuohirodun maidossa koko vuoden aikana. Mainittu arvo on hyvin yleisluontoinen, ja voidaan todeta, ettei se kuvaa eikä ennakoi vaihtelua rasvapitoisuudessa, joka tavanomaisesti voi olla alimmillaan lähellä tämän muutoshakemuksen mukaista arvoa. — Happamuutta mitataan ainoastaan pH-arvona, koska kyseinen mittaus on tarkempi kuin Dornic-asteina tehty mittaus.

— Lopputuote: Markkinoiden uusiin vaatimuksiin vastaamiseksi juustoille vahvistettuja kokovaatimuksia väljennetään. Väljentämistä varten toteutettiin analyyttinen tutkimus ehdotetun uuden vaihteluvälin alimmilla ja ylimmillä arvoilla (vahvistettu uuden eritelmän kohdassa E ”tuotteen tuotantomenetelmät” määriteltyjen uusien parametrien mukaisesti), ja se osoittaa alkuperäisessä eritelmässä määritettyjen fyysis-kemiallisia ja aistinvaraisia ominaisuuksia koskevien vaatimusten täyttyvän.

Fyysiset ominaisuudet

Uuden eritelmän mukaiset uudet kokovaatimukset ovat seuraavat:

— Paino: 300 g–2,6 kg.

— Enimmäishalkaisija: 190 mm.

— Enimmäiskorkeus: 100 mm.

— Halkaisijan ja korkeuden suhde: vähintään 1,5–enintään 2,2.

Nämä ominaisuudet ovat suppeammat ja yksinkertaisemmat kuin alkuperäisen eritelmän tiedot. Juustoille vahvistetaan enimmäishalkaisija ja -korkeus, ja otetaan käyttöön halkaisijan ja korkeuden suhde juustojen sopusuhtaisuuden varmistamiseksi.

Kuvattu halkaisijan ja korkeuden suhde (1,5–2,2) perustuu myös alkuperäisen eritelmän mukaisten vähimmäis- ja enimmäiskorkeuden (7–9 cm) ja halkaisijan (12–18 cm) suhteeseen. Suhdeluvun ansiosta juuston muoto pysyy alkuperäisen kaltaisena riippumatta kunkin juustolan käyttämän muotin koosta, kunhan painon varmistetaan olevan 300–2 600 g.

Liitteenä on Murcian yliopiston tekemä asiaa tukeva tutkimus ”Informe de valoración de la propuesta de modificaciones de parámetros físicos del queso Murcia al Vino DOP” (Queso Murcia al vino -juuston suojattuun alkuperänimitykseen liittyvien fyysisten muuttujien muutoshakemusta koskeva arviointikertomus), jonka päätelmänä on, että alkuperäiset kemialliset ja aistimukselliset ominaisuudet säilyvät uusissa tuotemuodoissa.

Aistinvaraiset ominaisuudet

Aistinvaraisia ominaisuuksia käsittelevää kohtaa laajennetaan kuvailemalla kuori ja juustomassa yksityiskohtaisemmin.

Uudessa eritelmässä kyseistä kohtaa täydennetään ja muutetaan seuraavalla kuvauksella:

KUORI: — Koostumus: kiinteä. — Väri: violettiin vivahtava granaatinpunainen. — Ulkonäkö: kuori sileä (ei uurteita), ohut ja halkeilematon, sivupinnat suorat tai hieman kaarevat.

MASSA: — Koostumus: kiinteä ja kimmoisa. — Suutuntuma: tasainen, kermainen, sulava, ei lainkaan rakeinen. — Ulkonäkö/rakenne: massa voi olla kolotonta tai siinä voi olla siellä täällä mekaanisesti syntyneitä koloja. — Väri: himmeä valkoinen, sävyltään norsunluusta aina kellertävään pidempään kypsyneissä paloissa. — Tuoksu: keskivahva tai hento. Maitomaisia ja eläimeen (vuohi) viittaavia vivahteita. Kuoren ulkopinnalla havaittavissa punaviinin tai viinikellarin tuoksu. — Maku: keskivahva mutta viipyvä, keskihapan ja vähäsuolainen. Tuoreen maitomaisia (vuohenmaito, kerma/voi) vivahteita saattaa esiintyä. Happamuus vähenee kypsymisen myötä, päinvastoin kuin suolaisuus ja tuoksu, jotka lisääntyvät.

Tekijät, jotka osoittavat, että tuote on peräisin maantieteelliseltä alueelta

Otetaan käyttöön seuraava vaatimus, jotta tuotteiden alkuperä pysyy jatkuvasti muuttumattomana:

”juustoloilla on oltava käytössä sellaiset tuotantojärjestelmät, että sekoittuminen muihin tuotteisiin estyy”.

Myös kypsytys- ja varastointihuoneissa tuotetta on säilytettävä tunnistettuna ja selkeästi erillään muista juustoista, jotka eivät kuulu suojatun alkuperämerkinnän piiriin.

Lisätään viittaus siihen, että valmistajayritysten käyttämien vastaetikettien määrä riippuu valmistettujen juustojen määrästä ja koosta ja niiden kaupallisesta tarjontamuodosta (kokonainen juusto, pala, viipaleet tai raaste).

Kuvaus tuotteen tuotantomenetelmästä

Suojatun alkuperämerkinnän ”Queso de Murcia al vino” eritelmässä määritellään vahvistetun rotumääritelmän pohjalta morfologiset vaatimukset, jotka Murciana-rotuun kuuluvien vuohien, joiden maidosta mainitun suojatun alkuperämerkinnän piiriin kuluvat juustot valmistetaan, on täytettävä. Alkuperäistä eritelmää laadittaessa ei otettu huomioon geneettistä variaatiota, minkä vuoksi on aiheellista tehdä uuteen eritelmään muutos, jolla Murciana-rodulle sallitaan geneettisestä variaatiosta johtuvia morfologisia vikoja koskeva 3 prosentin poikkeama.

Muutokset tuotteen tuotantomenetelmän kuvaamiseksi tarkemmin

— Poistetaan vaatimus, jonka mukaan lypsytiheys on kerran päivässä. Tämä johtuu siitä, että lypsykoneita ja maidon laaduntarkkailujärjestelmiä koskeva tekniikka on kehittynyt viime vuosina niin, että myös kyseiset vuohet on mahdollista lypsää kaksi kertaa päivässä niin kuin muutkin maidontuottajarotuiset vuohet ja lampaat.

— Rakeistusta koskevaan työvaiheeseen on lisätty heranpoistovaihe, jotta työskentelymenetelmän kuvaus olisi täydellisempi. Siihen sisältyy seuraava kohta: ”Rakeistusvaiheen lopussa poistetaan jäljellä oleva hera, jolloin jää jäljelle muotitusvalmis juustouma.”

Poistetaan rakeiden koostumusta koskevasta kohdasta ilmaus ”asianmukainen”, sillä kyse ei ole varsinaisesta vaatimuksesta.

— Määritetään menetelmät, joilla juustouma voidaan valaa muotteihin: ”käsin tai koneellisesti”.

— Lisätään muotista poistamista käsittelevä kappale, jotta prosessi tulisi kuvattua tarkemmin. ”Muotista poistaminen. Kun juustouman tiivistymiseen tarvittava aika on kulunut, juustot poistetaan muottien sisältä”.

— Kypsymisvaiheeseen lisätään jo vahvistettujen kääntämis- ja puhdistusvaiheiden lisäksi selostus viinissä liottamisesta kypsymisen aikana. Lisäksi määritetään tarkemmin enintään 500 g painavien palojen vähimmäiskypsymisaika, joka on 30 vuorokautta.

— ”Queso de Murcia al vino” -juustoja liotetaan kypsymisvaiheessa Murcian alueella valmistetuissa ja jollakin alueen hyväksytyllä maantieteellisellä merkinnällä suojatuissa punaviineissä, jotka sisältävät Monastrell-lajiketta, joka on aluetta parhaiten edustava ja sen perinteisin viinilajike. Näille viineille on erilaisten kirjallisten lähteiden mukaan tyypillistä voimakas väri – tavallisesti syvä, violettiin vivahtava purppuranpunainen – sekä se, että ne sisältävät runsaasti tanniinien, polyfenolien ja antosyaanien kaltaisia kemiallisia ainesosia, jotka viime kädessä antavat juuston kuorelle sille ominaisen värin ja aromin. Eritelmän tekstistä poistetaan viittaus ”doble pasta” -tyyppiseen viiniin, koska kyseistä ominaisuutta ei ole määritelty tai tyypitetty voimassa olevassa lainsäädännössä. Käytännössä jokainen juustola päättää, kuinka monta kertaa ja kuinka kauan juustoja liotetaan viinissä ja kuinka usein viini vaihdetaan, ja etsii kokeilemalla näiden tekijöiden parhaan mahdollisen yhdistelmän saavuttaakseen haluamansa kuoren värin ja aromin eritelmässä määriteltyjen vaatimusten mukaisesti.

Muutokset tuotteen tuotantomenetelmään

— Maininta suodatuksesta on poistettu, sillä suodatus sisältyy nykyiseen lypsymenetelmään, joten kyseistä toimenpidettä ei tarvita valmistusvaiheessa. Se sisältyy myös maidon purkamisprosessiin, ja kun maito varastoidaan tankkeihin ja pastöroinnin jälkeen, tankeissa ja pastörointilaitteissa on suodattimet epäpuhtauksien poistamiseksi.

— Juoksetusvaiheen kestoa lyhennetään 40–60 minuutista 30–60 minuuttiin. Syynä muutokseen ovat: — Markkinoilla olevat uudet, vaikutusteholtaan erilaiset juoksetteet ja aktiivisemmat maitohappobakteerit. — Pienet muutokset maidon koostumuksessa (rasva ja proteiini) sen mukaan, missä maitokäyrän vaiheessa se on otettu talteen.

— Leikkausvaiheesta on poistettu juustouman raekoon määrittely, koska se katsotaan kriteeriksi, joka kunkin valmistajan on vahvistettava oman tuotantoprosessinsa mukaan. Lopputuotteen on joka tapauksessa täytettävä eritelmässä vahvistetut vaatimukset.

— Puristusvaihetta muutetaan siten, että puristusaika on 2–4 tunnin sijasta 1–4 tuntia. Muutoksen perusteluna on se, että uudet, pienempikokoiset juustot vaativat lyhyemmän puristusajan.

— Suolausvaiheesta poistetaan vaatimus enintään 20 °Bê:n suolapitoisuudesta. Aika, jonka tuote on suolaliuoksessa, pysyy entisenä, ja pitoisuusarvo jätetään toimijan harkintaan, kunhan tuote on eritelmässä vahvistettuja lopullisia ominaisuuksia vastaava.

— Kypsytyshuoneiden suhteellisen kosteuden arvoa mukautetaan nykyisten työskentelytapojen perusteella vähintään 80 prosentista 70–90 prosenttiin sen vaikuttamatta eritelmässä vahvistettuihin lopullista tuotetta koskeviin vaatimuksiin.

Voimassa olevien säännösten mukaiset muutokset

— Maidon säilytyslämpötilaa ja sen keräämiseen ja kuljetukseen sallittuja menetelmiä mukautetaan nykyisiin säännöksiin (kuljetus isotermisissä säiliöautoissa ja maidon lämpötila tankissa ≤ 6 °C).

— Juustoumassa käytettävien entsyymien on nyt oltava voimassa olevan lainsäädännön mukaisia (eläinlääkinnällinen hyväksyntänumero ja todistus elintarvikekäytöstä), kun aiemmin vaadittiin, että ne ovat valvontaelimen merkitsemiä.

— Erilaisia markkinoilla saatavilla olevia muotteja, jotka ovat nykyisten säännösten mukaisia (eläinlääkinnällinen hyväksyntänumero ja todistus elintarvikekäytöstä), voidaan käyttää ilman valvontaelimen ennakkohyväksyntää, kunhan ne ovat kooltaan sopivia, niin että juustot ovat kypsytysvaiheen päätyttyä määräkokoisia ja -painoisia.

Yhteys maantieteelliseen alkuperään

Joitakin otsikkoon Maantieteellisen alueen erityisyys ja sen eri kohtiin liittyviä näkökohtia täsmennetään ja tiivistetään.

Alkuperäisen eritelmän kohta a) Historia saatetaan ajan tasalle poistamalla siitä joitakin kappaleita, jotka koskevat ainoastaan juustoja queso de Murcia fresco (kypsyttämätön) ja/tai queso de Murcia curado (kypsytetty), kuten seuraava kappale:

”Koko Murcian alueella on ollut tapana valmistaa kypsyttämätöntä kotijuustoa…”

Lisäksi poistetaan joitakin tietoja, jotka ovat vanhentuneita tai kuvaavat tilannetta, joka alalla vallitsi ensimmäistä rekisteröintihakemusta jätettäessä:

”nykyiseltä nimeltään Acrimur, johon kuuluu 54 murcialaista karvankasvattajaa ja jonka vastuulla on rodun kantakirjan pito, rodun jalostus ja maidontarkkailu Núcleo-keskuksen (Nucleomur) välityksellä”.

”ja vuosituhannen lopussa saadaan lisäksi kaksi uutta, nyt rakenteilla olevaa juustolaa, joiden kapasiteetti on 1 000 litraa päivässä”.

”hakemuksen kohteena olevan suojan piiriin kuuluvia juustoja säännellään ”Producto de Calidad de Murcia” -nimityksellä suojeltuja vuohenjuustoja koskevista erityissäännöksistä 11 päivänä kesäkuuta 1990 annetulla maatalous-, karjatalous- ja kalastusministeriön asetuksella. Säännöksistä poikkeamisen tarve huomioon ottaen päätettiin komission ehdotuksen mukaisesti hakea alkuperänimitysten antamaa suojaa”.

”Alasta on viime aikoina tullut paremmin järjestäytynyt, kun on perustettu Murcian alueen juustontuottajien yhdistys (Asociación de Fabricantes de Queso de la Región de Murcia, Aquemur). Sen muodostavat kahdeksan juustolaa, jotka käyttävät raaka-aineena noin 25 000 litraa vuohenmaitoa päivässä. Yhdistyksen päämääränä on sekä ylläpitää alueen juustojen omaleimaisuutta ja estää maidon meno alueen ulkopuoliseen teollisuuteen että parantaa kyseisen maidon ja siitä saatavan juuston laatu- ja hintaedellytyksiä”.

Poistetaan kohdasta b) Luonnonympäristö erinäisiä tietoja, joilla ei ole merkitystä tuotteen ja ympäristön välisen yhteyden kannalta, kuten

”Murciana-vuohien maidon ja siitä saatavan juuston tuotantoalueelle ovat tyypillisiä pinnanmuotojen ja maisemien suuret erot…”

”Reliefi on vaihteleva, ja siitä erottuu korkeimpana Andalusian vuoristo alueen luoteisosassa. Geologiselta kannalta…”

”Viljelykäytössä oleva pinta-ala vuonna 1996…”.

Poistetaan alkuperäisen eritelmän kohdasta c) Kasvatus- ja ruokintamenetelmät toteamus, jonka mukaan tämän rodun vuohet lypsetään vain kerran päivässä. Lisäksi esitetään lyhyemmin tämän kohdan kannalta merkityksettömät lisääntymiseen liittyvät näkökohdat, kuten ”geneettisen perimän kehittäminen, urosten lisääntymisaktiivisuus jne.”.

Viipalointia, raastamista, pakkaamista jne. koskevat erityiset säännöt

Markkinoiden uusiin suuntauksiin mukautumista varten sallitaan juuston pitäminen kaupan paloina, viipaleina ja raasteena edellyttäen, että ne on pakattu ja juuston alkuperä on tunnistettavissa.

Palojen, viipaleiden ja raasteen valmistaminen samoin kuin kokonaisten juustojen pakkaaminen voidaan suorittaa tuotantoalueen ulkopuolella sijaitsevissa yrityksissä, jotka ovat hyväksyneet lopputuotteen jäljitettävyyden ja alkuperän takaamiseksi vahvistetut toimintaohjeet ja noudattavat niitä. Tämä muutos tehdään asetuksen (EY) N:o 1898/2006 noudattamiseksi.

Merkinnät

Eritelmään lisätään alkuperänimityksen ”Queso de Murcia al vino” logo, jonka avulla tuote voidaan tunnistaa asianmukaisesti.

Lainsäädäntö

Sekä kansallinen että autonomisen alueen lainsäädäntö saatetaan ajan tasalle.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”QUESO DE MURCIA AL VINO”

EY-N:o: ES-PDO-0105-01061-12.11.2012

SMM ( ) SAN ( X )

1. Nimi

”Queso de Murcia al Vino”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotetyyppi

Luokka 1.3 Juustot

3.2 Kuvaus 1 kohdassa nimetystä tuotteesta

Kyseessä on rasvainen, puristettu, pesty, keittämätön juusto.

Kypsymisen lopussa sillä on seuraavat ominaisuudet:

— Fyysiset ominaisuudet: — Muoto: lieriömäinen, suorat mutta ei terävät reunat ja sivut hieman pyöristyneet. — Paino: 300 g–2,6 kg. — Enimmäishalkaisija: 190 mm. — Enimmäiskorkeus: 100 mm. — Halkaisijan suhde korkeuteen: vähintään 1,5–enintään 2,2.

— Kemialliset ominaisuudet: — Rasva: vähintään 45 % kuiva-aineesta. — Proteiini: vähintään 32 % kuiva-aineesta. — Kuiva-aine: vähintään 55 %. — PH: vähintään 5 suolavedestä poistamisen jälkeen.

— Aistinvaraiset ominaisuudet: — KUORI: — Koostumus: kiinteä. — Väri: violettiin vivahtava granaatinpunainen. — Ulkonäkö: kuori sileä (ei uurteita), ohut ja halkeilematon, sivupinnat suorat tai hieman kaarevat. — MASSA: — Koostumus: kiinteä ja kimmoisa. — Suutuntuma: tasainen, kermainen, sulava, ei lainkaan rakeinen. — Ulkonäkö/rakenne: massa voi olla kolotonta tai siinä voi olla siellä täällä mekaanisesti syntyneitä koloja. — Väri: himmeä valkoinen, sävyltään norsunluusta aina kellertävään pidempään kypsyneissä paloissa. — Tuoksu: keskivahva tai hento. Maitomaisia ja eläimeen (vuohi) viittaavia vivahteita. Kuoren ulkopinnalla havaittavissa punaviinin tai viinikellarin tuoksu. — Maku: keskivahva mutta viipyvä, keskihapan ja vähäsuolainen. Tuoreen maidon (vuohenmaito, kerma/voi) vivahteita saattaa esiintyä. Happamuus vähenee kypsymisen myötä, päinvastoin kuin suolaisuus ja tuoksu, jotka lisääntyvät.

3.3 Raaka-aineet (ainoastaan jalostetut tuotteet)

Maito, josta suojan piiriin kuuluvat juustot valmistetaan, on täysin luonnonmukainen, kyseisellä maantieteellisellä alueella sijaitsevilla tiloilla Murciana-vuohista lypsettävä tuote, jolla on seuraavat ominaisuudet:

— Bakteerimäärä ≤ 1 500 000 pesäkettä millilitrassa.

— Farmakologisesti vaikuttavia aineita ei ole.

— Maidon analyyttiset ominaisuudet ovat: — Proteiinia: vähintään 3,4 prosenttia. — Rasvaa: vähintään 4,7 prosenttia. — Kuiva-aineen kokonaispitoisuus: vähintään 13,4 prosenttia. — pH: vähintään 6,5.

3.4 Rehu (ainoastaan eläinperäiset tuotteet)

Vuohikarjan ruokinnassa hyödynnetään perinteisten käytäntöjen mukaisesti suoraa laiduntamista ja/tai tuotantoalueen maatalouden sivutuotteita.

Murciana-vuohien ravinto perustuu

— kausittaiseen laiduntamiseen luonnonkasveilla, enimmäkseen pensailla, joiden ravintoarvo on vähäinen mutta joiden erityispiirteet vaikuttavat juuston aistinvaraisiin ominaisuuksiin

— maatalouden sivutuotteiden, erityisesti viljankorsien, viiniköynnöksen lehtien, oliivipuun oksien, mantelinkuorien, sitrushedelmien malto-osan, viljelyjätteiden sekä Murcian alueella yleisen säilyketeollisuuden jäännösten jatkuvaan käyttöön

— sekä ravintoarvoltaan korkealaatuiseen lisäravintoon, jonka perustana ovat sinimailasheinä ja -siemenet.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Maidontuotanto ”Queso de Murcia al vino” -juustoa varten sekä juustojen valmistaminen ja kypsyminen tapahtuvat yksilöidyllä alueella.

3.6 Viipalointia, raastamista, pakkaamista jne. koskevat erityiset säännöt

”Queso de Murcia al vino” -juustoa voidaan myydä paloina, viipaleina ja raastettuna, kunhan se on pakattu ja sen alkuperä voidaan tunnistaa.

Palojen, viipaleiden ja raasteen valmistaminen samoin kuin kokonaisten juustojen pakkaaminen voi tapahtua tuotantoalueen ulkopuolella sijaitsevissa yrityksissä, jotka ovat hyväksyneet lopputuotteen jäljitettävyyden ja alkuperän takaamiseksi vahvistetut toimintaohjeet ja noudattavat niitä.

3.7 Merkintöjä koskevat erityiset säännöt

Myyntipakkausten merkinnöissä on oltava seuraava maininta: suojattu alkuperämerkintä ”Queso de Murcia al vino” tai SAN ”Queso de Murcia al vino”.

Lisäksi kaikissa juustoissa on oltava sääntelyneuvoston valvontaelimen myöntämä vastaetiketti, jossa on alkuperänimityksen logo ja joka on rakenteeltaan sellainen, ettei samaa etikettiä voida käyttää uudestaan.

4. Maantieteellisen alueen tarkka rajaus

Maantieteellinen alue muodostuu Kaakkois-Espanjassa sijaitsevan Murcian maakunnan kaikista kunnista.

5. Yhteys maantieteelliseen alueeseen

5.1 Maantieteellisen alueen erityisyys

a) Historia

Murciana-vuohien maidon jalostuksesta juustoksi kerrotaan jo vuonna 1922 julkaistussa kirjassa ”La Cabra Murciana: su explotación, cuidados y mejora” (A. Panés), jonka mukaan Jumillassa ja Yeclassa valmistettiin juustoa, jota syötiin kyseisissä kunnissa ja jopa vietiin Alicanteen. Kyseinen juusto kypsytettiin, maito juoksetettiin viinissä liotetun vohlan juoksutusmahan avulla, ja siten saatu massa laitettiin pieniin muotteihin. Viimeistelyvaiheessa palat suolattiin ja niitä kostutettiin viinillä, ja tämä toistettiin useita kertoja. Kaikkien näiden käsittelyjen tuloksena syntyi maultaan erinomainen juusto, joka sai markkinoilla suuren suosion.

Juustokäsikirjassa Manual de Quesos, Queseros y Quesómanos (Canut, 1988) tuodaan esiin kaikkien Murcian vuohenkasvattajien tapa valmistaa vuohenjuustoa kotitiloilla, ja oman käytön lisäksi oli tapana myydä juustoa lähiympäristössä.

b) Luonto

Murcian alue sijaitsee Euroopan kuivimmalla vyöhykkeellä, jonka ilmastolla on omat, muista alueista huomattavasti poikkeavat erityispiirteensä. Siinä korostuvat sateiden vähäisyys ja korkeat lämpötilat, minkä vuoksi vesivarat ovat hyvin niukat, ja kasvillisuus on tyypillisesti Välimeren alueelle ominaista pensaikkoa pikemminkin kuin ruohokasveja.

Karjaa ajatellen ovat puolestaan yleisiä runsaasti heinää, huulikukkaiskasveja ja päivännoutokasveja kasvavat laitumet, joita hyödynnetään yleisesti laajaperäisessä karjankasvatuksessa.

c) Kasvatus- ja ruokintamenetelmät

Murciana-vuohet voivat lisääntyä ympäri vuoden, mikä vähentää maidontuotannon kausivaihtelua.

Vuohikarjan perinteisistä ruokintakäytännöistä, joihin kuuluvat suora laiduntaminen eri vuodenaikoina, maatalouden sivutuotteet ja eräät tuotantoalueen perinteiset, ravintoarvoltaan korkealuokkaiset lisäravinteet, johtuvat erityisominaisuudet vaikuttavat juuston tiettyihin aistinvaraisiin ominaisuuksiin.

5.2 Tuotteen erityisyys

Tärkein Queso de Murcia al vino -juuston erityisyyteen vaikuttava tekijä on Murciana-rotuisten vuohien maito, jonka tunnustetaan kansainvälisesti sisältävän erityisen runsaasti rasvaa ja proteiineja. Se yhdessä valmistusmenetelmän kanssa antaa tälle juustolle sen hyvin erityiset aistinvaraiset ominaisuudet ja etenkin sen kermaisen pehmeän suutuntuman.

Toinen yhtä tärkeä tekijä juuston erityisyyden kannalta on sen kuoren väri ja aromi, joka johtuu punaviinissä liottamisesta. Tämä kyseisellä alueella dokumentoitu ikivanha käytäntö tekee juustosta hyvin omaleimaisen, sillä se antaa kuorelle luonnollisen violetin värin, minkä vuoksi juusto poikkeaa täysin muista Espanjassa valmistetuista juustolajikkeista.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Murcian alue on historiallisesti muodostanut ainutlaatuiset maantieteelliset puitteet, joille on ominaista puolikuiva ilmasto, joka sopii Murciano-Granadina -rodun kaltaisten sitkeiden ja tuottoisien vuohien kasvattamiseen. Ravintovarojen niukkuus on edistänyt kokonaisen paikallisen kotieläinkasvatus- ja juustokulttuurin kehittymistä. Ihmisillä on ollut siinä ratkaiseva osansa, kun he ovat vakiinnuttaneet strategiat, joilla voidaan hyödyntää ravintovaroja (erityisesti köyhiä laidunmaita ja maatalouden sivutuotteita) ja muuntaa maidon kaltainen heikosti säilyvä tuote jalostetuksi tuotteeksi – juustoksi. Alueen ikivanhassa juustonvalmistusperinteessä oli vuosisatojen ajan kyse juustojen valmistamisesta käsin käyttäen menetelmiä ja tekniikkoja, jotka tekivät Queso de Murcia al vino -juustosta selvästi muista eroavan, kuten juustomassan peseminen tai kypsytys punaviinissä liottamalla. Tällainen toiminta on dokumentoitu, ja menneiden aikojen paimenten ja juustontekijöiden osaaminen on saatu säilymään ja sitä on voitu kehittää. Tähän kuuluu muun muassa vuohenmaidon paikallisten tuotanto- ja jalostusmenetelmien ja niihin liittyvien perinteisten käytäntöjen ja menetelmien tuntemus, jonka avulla kyseinen toiminta ja tuote ovat säilyneet nykypäiviin asti.

Eritelmän julkaisutiedot

(Asetuksen (EY) N:o 510/2006 5 artiklan 7 kohta (4))

http://www.carm.es/web/pagina?IDCONTENIDO=895&IDTIPO=11&RASTRO=c214$m1185,34701

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.